钦定古今图书集成/理学汇编/文学典/第036卷 > 褚翔
## 钦定古今图书集成/理学汇编/文学典/第036卷 > 褚翔

按《梁书》本传，“翔字世举，河南阳翟人。曾祖渊，齐太宰、
文简公佐命齐室。祖蓁，太常穆子。父向，字景政，年数
岁，父母相继亡没，向哀毁若成人者，亲表咸异之。既
长，淹雅有器量。高祖践祚，选补国子生。起家秘书郎，
迁太子舍人、尚书殿中郎，出为安城内史，还除太子
洗马、中舍人，累迁太尉从事中郎、黄门侍郎，镇右豫”
章王长史。顷之，入为长兼侍中。向风仪端丽，眉目如
点，每公庭就列，为众所瞻望焉。大通四年，出为宁远
将军、北中郎庐陵王长史。三年，卒官。外兄谢举为制
《墓铭》，其略曰：“弘治推华子嵩惭，量酒归月下，风清琴
上。”论者以为拟得其人。翔初为国子生，举高第。丁父
忧。服阕，除秘书郎，累迁太子舍人、宣城王主簿。中大
通五年，高祖宴群臣乐游苑，别诏翔与王训为二十
韵诗，限三刻成。翔于坐立奏，高祖异焉，即日转宣城
王文学，俄迁为友。时宣城友、文学加它王二等，故以
翔超为之，时论美焉。出为义兴太守。翔在政洁己，省
繁苛，去浮费，百姓安之。郡之西亭有古树，积年枯死，
翔至郡，忽更生枝叶，“百姓咸以为善政所感。”及秩满，
吏民诣阙请之，敕许焉。寻征为吏部郎。去郡，百姓无
老少追送出境，涕泣拜辞。翔居小选公清，不为请属
易意，号为平允。俄迁侍中，顷之，转散骑常侍，领羽林
监，侍东宫。出为晋陵太守，在郡未期，以公事免。俄复
为散骑常侍，侍东宫。太清二年，迁守吏部尚书。其年
冬，侯景围宫城，翔于围内丁母忧，以毁卒，时年四十
四。诏赠本官。翔少有孝性，为侍中时，母疾笃，请沙门
祈福，中夜忽见户外有异光，又闻空中弹指。及晓，疾
遂愈。或以翔精诚所致焉。